CELEX: 
Language: lt
Date: 2022-01-07 00:00:00
Title: KOMISIJOS DELEGUOTASIS REGLAMENTAS (ES) /... kuriuo dėl Burkina Faso, Filipinų, Haičio, Jordanijos, Kaimanų Salų, Malio, Maroko, Pietų Sudano ir Senegalo įtraukimo į priedo I punkto lentelę ir Bahamų, Botsvanos, Ganos, Irako ir Mauricijaus išbraukimo iš tos lentelės iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Pagal Direktyvos (ES) 2015/849 dėl finansų sistemos naudojimo pinigų plovimui ar teroristų finansavimui prevencijos su pakeitimais, padarytais Direktyva (ES) 2018/843, 9 straipsnio 1 dalį, siekiant apsaugoti tinkamą vidaus rinkos veikimą, turi būti nustatytos trečiųjų valstybių jurisdikcijos, kurių kovos su pinigų plovimu ir teroristų finansavimu režimai turi strateginių trūkumų, dėl kurių Sąjungos finansų sistemai kyla didelių grėsmių (toliau – didelės rizikos trečiosios valstybės). Direktyvos 9 straipsnio 2 dalimi Komisijai suteikiami įgaliojimai priimti deleguotuosius aktus, kuriais, atsižvelgiant į strateginius trūkumus, nustatomos tos didelės rizikos trečiosios valstybės ir išdėstomi kriterijai, kuriais turi būti grindžiamas Komisijos vykdomas vertinimas. Deleguotieji aktai turi būti priimti per vieną mėnesį nuo strateginių trūkumų nustatymo. Direktyvos (ES) 2015/849 18a straipsniu valstybės narės įpareigojamos reikalauti, kad įpareigotieji subjektai, užmegzdami verslo santykius ar vykdydami sandorius su Komisijos nurodytomis didelės rizikos trečiosiomis valstybėmis, taikytų sustiprinto deramo klientų tikrinimo priemones.
            
            
               2016 m. liepos 14 d. Komisija priėmė Deleguotąjį reglamentą (ES) 2016/1675, kuriuo nustatė tam tikras trečiąsias valstybes, kurių kovos su pinigų plovimu ir teroristų finansavimu režimai turi strateginių trūkumų, keliančių didelę grėsmę Sąjungos finansų sistemai. Šis deleguotasis reglamentas vėliau iš dalies buvo pakeistas Deleguotuoju reglamentu (ES) 2018/105, Deleguotuoju reglamentu (ES) 2018/212, Deleguotuoju reglamentu (ES) 2018/1467, Deleguotuoju reglamentu (ES) 2020/855 ir Deleguotuoju reglamentu (ES) 2021/37.
            
            
               2020 m. gegužės 7 d. paskelbta peržiūrėta didelės rizikos trečiųjų valstybių nustatymo metodika, kuri pakeičia ankstesnę
                  1
               . Pagrindiniai nauji jos elementai yra glaudesnis bendradarbiavimas Finansinių veiksmų darbo grupės (FATF) sąrašo sudarymo procese, intensyvesnis ryšių palaikymas su trečiosiomis valstybėmis ir aktyvesnis konsultavimasis su valstybėmis narėmis ir Europos Parlamentu. 
            
            
               Po paskutinių Reglamento (ES) 2016/1675 pakeitimų FATF atnaujino savo griežčiau stebimų jurisdikciją turinčių subjektų sąrašą taip:
            
            
               ·2021 m. vasario mėn. plenariniame posėdyje FATF į šį sąrašą įtraukė Burkina Fasą, Kaimanų Salas, Maroką ir Senegalą;
            
            
               ·2021 m. birželio mėn. plenariniame posėdyje FATF į šį sąrašą įtraukė Haitį, Filipinus ir Pietų Sudaną ir iš šio sąrašo išbraukė Ganą;
            
            
               ·2021 m. spalio mėn. plenariniame posėdyje FATF į šį sąrašą įtraukė Jordaniją, Malį ir Turkiją ir iš šio sąrašo išbraukė Botsvaną ir Mauricijų. 
            
            
               Be to, 2021 m. ketvirtą ketv. Komisija užbaigė Bahamų ir Irako vertinimą pagal didelės rizikos trečiųjų valstybių nustatymo metodiką. Šiame vertinime Komisija padarė išvadą, kad, remiantis turima informacija, Bahamos pašalino strateginius savo kovos su pinigų plovimu ir teroristų finansavimu režimo trūkumus, kuriuos buvo nustačiusi Komisija. Be to, Komisija nustatė, kad Irakas padarė didelę pažangą šalindamas kelis Komisijos preliminariame vertinime nustatytus strateginius trūkumus. Todėl Bahamos ir Irakas taip pat turėtų būti išbraukti iš ES didelės rizikos trečiųjų valstybių sąrašo.
            
            
               Siekiant atsižvelgti į tarptautinių organizacijų ir standartus nustatančių subjektų pateikiamą informaciją kovos su pinigų plovimu ir teroristų finansavimu srityje, pavyzdžiui, FATF viešus pareiškimus, tarpusavio vertinimą, išsamias vertinimo ataskaitas arba paskelbtas tolesnių veiksmų ataskaitas, būtina deleguotąjį reglamentą nuolat atnaujinti. Dėl pinigų plovimo ir teroristų finansavimo grėsmių pobūdžio kitimo, prie kurio prisideda ir nuolatinė technologijų ir nusikaltėliams prieinamų priemonių raida, reikia greitai ir nuolat pritaikyti teisinės sistemos nuostatas, susijusias su didelės rizikos trečiosiomis valstybėmis, kad būtų veiksmingai mažinama esama rizika ir užkertamas kelias atsirasti naujai rizikai. Įvertinus finansų sistemų integracijos lygį, jeigu ES į savo sąrašą neįtrauktų FATF nustatytų jurisdikciją turinčių subjektų, vidaus rinka susidurtų su didele pinigų plovimo ir teroristų finansavimo rizika.
            
            
               Todėl Deleguotasis reglamentas (ES) 2016/1675 turėtų būti iš dalies pakeistas įtraukiant trečiąsias valstybes, kurios buvo įvardytos kaip turinčios strateginių trūkumų, taip pat remiantis Direktyvoje (ES) 2015/849 nustatytais kriterijais pašalinant tas šalis, kurios strateginių trūkumų nebeturi.
            
            
               A. Įtraukimas į Deleguotojo reglamento (ES) 2016/1675 sąrašą
            
            
               Kaip numatyta Direktyvos (ES) 2015/849 9 straipsnio 4 dalyje, pagal situaciją Komisija atsižvelgė į tarptautinių organizacijų ir standartus nustatančių subjektų, dirbančių kovos su pinigų plovimu ir teroristų finansavimu srityje, pateiktą informaciją, naujausius FATF viešus pareiškimus, FATF sąrašą griežčiau stebimų jurisdikciją turinčių subjektų sąrašą, FATF ataskaitas dėl Tarptautinio bendradarbiavimo peržiūros grupės ir FATF bei jos tipo regioninių organizacijų tarpusavio vertinimo ataskaitas, susijusias su atskirų trečiųjų valstybių strateginiais trūkumais. 
            
            
               Visų pirma ji laikėsi nuomonės, kad Burkina Faso, Filipinų, Haičio, Jordanijos, Kaimanų Salų, Malio, Maroko, Pietų Sudano ir Senegalo kovos su pinigų plovimu ir teroristų finansavimu režimai turi strateginių trūkumų, be kita ko, remdamasi tuo, kad šios šalys 2021 m. vasario, birželio ir spalio mėn. buvo įtrauktos į FATF griežčiau stebimų jurisdikciją turinčių subjektų sąrašą.
            
            
               Todėl Komisija mano, kad Burkina Fasas, Filipinai, Haitis, Jordanija, Kaimanų Salos, Malis, Marokas, Pietų Sudanas ir Senegalas atitinka Direktyvos (ES) 2015/849 9 straipsnio 2 dalyje nustatytus kriterijus. Šios šalys turėtų būti įtrauktos į Deleguotojo reglamento (ES) 2016/1675 valstybių, kurių nacionaliniai kovos su pinigų plovimu ir teroristų finansavimu režimai turi strateginių trūkumų, keliančių didelę grėsmę Sąjungos finansų sistemai, sąrašą. 
            
            
               Burkina Fasas, Filipinai, Haitis, Jordanija, Kaimanų Salos, Malis, Marokas, Pietų Sudanas, Senegalas ir Turkija pateikė rašytinį aukšto lygio politinį įsipareigojimą pašalinti nustatytus trūkumus ir tuo tikslu kartu su FATF parengė veiksmų planą. Komisija palankiai vertina šiuos įsipareigojimus ir ragina šiuos jurisdikciją turinčius subjektus operatyviai per nustatytą laikotarpį užbaigti veiksmų planų įgyvendinimą. FATF atidžiai stebės, kaip vykdomi šie veiksmų planai. Siekiant atsižvelgti į prisiimto įsipareigojimo pagal FATF rekomendacijas tvirtumą, šios didelės rizikos trečiosios valstybės įtraukiamos į Deleguotojo reglamento priedo I punkto lentelę („Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“).
            
            
               Vadovaujantis Direktyvos (ES) 2015/849 18a straipsniu, visų valstybių narių įpareigotieji subjektai privalės taikyti sustiprinto deramo klientų tikrinimo priemones verslo santykiams ar sandoriams, kuriuose dalyvauja valstybės, nurodytos Deleguotajame reglamente (ES) 2016/1675. 
            
            
               B. Išbraukimas iš Deleguotojo reglamento (ES) 2016/1675 sąrašo
            
         
         
            
               2020 m. FATF pasveikino Bahamas už padarytą didelę pažangą tobulinant kovos su pinigų plovimu ir teroristų finansavimu režimą. Bahamos padidino kovos su pinigų plovimu ir teroristų finansavimu režimo veiksmingumą ir pašalino susijusius techninius trūkumus, kad įvykdytų savo veiksmų plane nurodytus įsipareigojimus ir pašalintų strateginius trūkumus, kuriuos FATF nustatė 2018 m. spalio mėn. Todėl 2020 m. gruodžio mėn. FATF išbraukė Bahamas iš griežčiau stebimų jurisdikciją turinčių subjektų sąrašo. Todėl Bahamoms nebetaikomas FATF griežtesnės stebėsenos procesas. 2021 m. balandžio mėn. Komisija nustatė papildomus lyginamuosius standartus, kuriais Bahamos jau vadovaujasi. Bahamos įgyvendino priemones, kurios yra pakankamai išsamios ir atitinka būtinus reikalavimus, kad būtų galima manyti, jog vadovaujantis Direktyvos (ES) 2015/849 9 straipsniu nustatyti strateginiai trūkumai pašalinti.
            
            
               2018 m. birželio mėn. FATF išbraukė Iraką iš griežčiau stebimų jurisdikciją turinčių subjektų sąrašo, po to, kai Irakas ėmėsi veiksmų, kad sustiprintų savo kovos su pinigų plovimu ir teroristų finansavimu sistemą ir pašalino susijusius techninius trūkumus, siekdamas įvykdyti savo veiksmų plane nurodytus įsipareigojimus ir pašalinti 2013 m. spalio mėn. FAFT nustatytus strateginius trūkumus. Tačiau nors Irakui ir nebetaikomas griežtesnės stebėsenos procesas, šalis iš ES sąrašo nebuvo išbraukta. 2019 m. sausio mėn. Komisija Irako institucijoms pateikė preliminarų šalies kovos su pinigų plovimu ir teroristų finansavimu režimo vertinimą ir nurodė pagrindinius strateginius trūkumus. Nuo tada įvyko keli Komisijos pareigūnų ir Irako institucijų posėdžiai. Komisija iš Irako taip pat nuolat gavo papildomos informacijos, kuri jai leido geriau suprasti šalies daromą pažangą. Atsižvelgdama į padarytą pažangą, Komisija pripažįsta, kad Irakas įgyvendino priemones, kurios yra pakankamai išsamios ir atitinka būtinus reikalavimus, kad būtų galima manyti, jog pagal Direktyvos (ES) 2015/849 9 straipsnį nustatyti strateginiai trūkumai yra pašalinti. FATF palankiai įvertino Botsvanos, Ganos ir Mauricijaus padarytą didelę pažangą tobulinant savo kovos su pinigų plovimu ir teroristų finansavimu režimus ir pažymėjo, kad Botsvana, Gana ir Mauricijus nustatė teisinę ir reguliavimo sistemą, kad įvykdytų savo veiksmų planuose nustatytus įsipareigojimus, susijusius su FATF nustatytais strateginiais trūkumais. 
            
            
               Komisijos analizėje daroma išvada, kad, atsižvelgiant į turimą informaciją, Bahamų, Botsvanos, Ganos, Irako ir Mauricijaus kovos su pinigų plovimu ir teroristų finansavimu režimuose nebėra strateginių trūkumų. Bahamos, Botsvana, Gana, Irakas ir Mauricijus padidino savo kovos su pinigų plovimu ir teroristų finansavimu režimų veiksmingumą. Šios priemonės yra pakankamai išsamios ir atitinka būtinus reikalavimus, kad būtų galima manyti, jog vadovaujantis Direktyvos (ES) 2015/849 9 straipsniu nustatyti strateginiai trūkumai pašalinti. 
            
            
               C. Kitos viešai FATF įvardytos trečiosios valstybės
            
            
               2021 m. spalio mėn. FATF viešai įvardijo Turkiją kaip valstybę, kurios kovos su pinigų plovimu ir teroristų finansavimu režimas turi strateginių trūkumų. Turkija prisiėmė aukšto lygio politinį įsipareigojimą bendradarbiauti su FATF siekdama padidinti kovos su pinigų plovimu ir teroristų finansavimu režimo veiksmingumą. Nuo 2019 m. spalio mėn., kai buvo baigta rengti Turkijos tarpusavio vertinimo ataskaita, šalis padarė pažangą įgyvendindama keletą tarpusavio vertinimo ataskaitoje rekomenduotų sistemos tobulinimo veiksmų, be kita ko: už kovą su pinigų plovimu ir teroristų finansavimu atsakingoms institucijoms pateikė visa apimančią nacionalinę strategiją; sudarė tikrųjų savininkų registrą; sukūrė FŽP strateginės analizės pajėgumus; padidino per sienas neteisėtai įvežtų grynųjų pinigų konfiskavimo mastą; peržiūrėjo bausmes už teroristų finansavimą, siekdama užtikrinti, kad teisėsaugos institucijos būtų skatinamos tirti teroristų finansavimo veiklą nepriklausomai ir kartu su teroristiniais nusikaltimais, ir panaikino delsimą įgyvendinti tikslines finansines sankcijas pagal JT ST rezoliucijas, susijusias su teroristų ir ginklų platinimo finansavimu. 
            
            
               Turkija siekia įgyvendinti kartu su FATF parengtą veiksmų planą: 1) skirdama daugiau išteklių FŽP siekiant prižiūrėti, kaip didelės rizikos sektoriai laikosi kovos su pinigų plovimu ir teroristų finansavimu reikalavimų, ir apskritai didindama patikrinimų vietoje skaičių; 2) taikydama atgrasomas sankcijas už kovos su pinigų plovimu ir teroristų finansavimu pažeidimus, visų pirma už neregistruotas pinigų pervedimo paslaugas ir valiutos keityklas, ir susijusias su tinkamos, tikslios ir naujausios informacijos apie tikruosius savininkus reikalavimais; 3) geriau panaudodama finansinės žvalgybos informaciją pinigų plovimo tyrimams ir skatindama FŽP aktyviau skleisti informaciją; 4) vykdydama sudėtingesnius pinigų plovimo tyrimus ir baudžiamąjį persekiojimą; 5) nustatydama aiškią atsakomybę ir išmatuojamus veiklos rezultatų tikslus bei parametrus institucijoms, atsakingoms už nusikalstamu būdu įgyto turto susigrąžinimą ir terorizmo finansavimo bylų nagrinėjimą, ir naudodama statistinius duomenis rizikos vertinimams atnaujinti ir politikai pagrįsti; 6) atlikdama daugiau finansinių tyrimų terorizmo bylose, teikdama pirmenybę teroristų finansavimo tyrimams ir baudžiamajam persekiojimui, susijusiems su JT paskirtomis grupėmis, ir užtikrindama, kad teroristų finansavimo tyrimai būtų išplėsti siekiant nustatyti finansavimo ir paramos tinklus; 7) dėl tikslinių finansinių sankcijų pagal JT ST rezoliucijas 1373 ir 1267, vykdydama siunčiamus prašymus ir įtraukdama subjektus į sąrašą šalies viduje, kai įtraukimas yra susijęs su JT į sąrašą įtrauktomis grupėmis, atsižvelgiant į Turkijos rizikos pobūdį; 8) visapusiškai įgyvendindama rizika grindžiamą požiūrį į ne pelno organizacijų priežiūrą, kad būtų užkirstas kelias piktnaudžiauti jomis teroristų finansavimo tikslais, informuojant įvairias sektoriaus ne pelno organizacijas ir teikiant grįžtamąją informaciją, užtikrinant, kad taikomos sankcijos būtų proporcingos bet kokiems pažeidimams, ir imantis veiksmų siekiant užtikrinti, kad priežiūra nesutrikdytų teisėtos ne pelno organizacijų veiklos, pvz., lėšų rinkimo, ir neatgrasytų nuo jos. 
            
            
               Kaip numatyta peržiūrėtoje metodikoje, kalbant apie šalis kandidates, Komisija, atlikdama vertinimą, gali apsvarstyti į stojimo derybas įtrauktas mažinimo priemones, kuriomis šalinami nustatyti strateginiai trūkumai. Atsižvelgdama į tai, Komisija kartu su Turkija parengė papildomas rizikos mažinimo priemones, kad užtikrintų suderinamumą su Direktyva (ES) 2015/849. Su sąlyga, kad Turkija įgyvendins prisiimtus įsipareigojimus, Komisija mano, kad tomis papildomomis rizikos mažinimo priemonėmis galima pakankamu mastu pašalinti likusius trūkumus. Todėl šiame etape papildomų priemonių pagal Direktyvos (ES) 2015/849 9 straipsnį priimti nereikia.
            
            
               2.KONSULTACIJOS PRIEŠ PRIIMANT AKTĄ
            
            
               2021 m. gruodžio 21 d. dėl deleguotojo reglamento projekto rašytine procedūra buvo pasikonsultuota su kovos su pinigų plovimu ir teroristų finansavimu ekspertų grupe.
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju reglamentu iš dalies keičiamas Deleguotojo reglamento (ES) 2016/1675 priedas.
            
            
               Teisinis šio deleguotojo reglamento paskelbimo poveikis nustatytas pagrindiniu aktu – Direktyva (ES) 2015/849. 
            
            
               Tiesioginė šio deleguotojo reglamento priėmimo pasekmė yra ta, kad pagal Direktyvos (ES) 2015/849 18a straipsnį visų valstybių narių įpareigotieji subjektai privalo taikyti sustiprinto deramo klientų tikrinimo priemones verslo santykiams ar sandoriams, kuriuose dalyvauja valstybės, kurios tebėra įtrauktos į šio deleguotojo reglamento priedą. 
            
            
               Be to, pagal Finansinio reglamento
                  2
                155 straipsnio 2 dalį Sąjungos lėšas arba biudžeto garantijas įgyvendinantiems asmenims ir subjektams draudžiama vykdyti naujas operacijas arba atnaujinti operacijas su subjektais, registruotais ar įsteigtais valstybėse, pagal Direktyvą (ES) 2015/849 įtrauktose į šį deleguotąjį reglamentą, išskyrus atvejus, kai veiksmas fiziškai įgyvendinamas šiose valstybėse ir nėra kitų rizikos veiksnių. Įgyvendinantieji partneriai šiuos reikalavimus taip pat turi perkelti į savo sutartis su atrinktais finansų tarpininkais.
            
            
               KOMISIJOS DELEGUOTASIS REGLAMENTAS (ES) …/...
            
            
               2022 01 07
            
            
               kuriuo dėl Burkina Faso, Filipinų, Haičio, Jordanijos, Kaimanų Salų, Malio, Maroko, Pietų Sudano ir Senegalo įtraukimo į priedo I punkto lentelę ir Bahamų, Botsvanos, Ganos, Irako ir Mauricijaus išbraukimo iš tos lentelės iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 
               
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2015 m. gegužės 20 d. Europos Parlamento ir Tarybos direktyvą (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB
                  3
               , ypač į jos 9 straipsnio 2 dalį, 
            
            
               kadangi:
            
            
               (1)Sąjunga turi užtikrinti veiksmingą savo finansinės sistemos vientisumo ir tinkamo veikimo apsaugą ir vidaus rinkos apsaugą nuo pinigų plovimo ir teroristų finansavimo. Todėl Direktyva (ES) 2015/849 nustatyta, kad Komisija turėtų nustatyti valstybes, kurių kovos su pinigų plovimu ir teroristų finansavimo režimai turi strateginių trūkumų, keliančių didelę grėsmę Sąjungos finansų sistemai;
            
            
               (2)Deleguotajame reglamente (ES) 2016/1675
                  4
                nustatytos strateginių trūkumų turinčios didelės rizikos trečiosios valstybės. Tinkamu metu šis reglamentas turėtų būti peržiūrėtas, atsižvelgiant į tų didelės rizikos trečiųjų valstybių padarytą pažangą šalinant kovos su pinigų plovimu ir teroristų finansavimu režimų strateginius trūkumus. Vertindama Komisija turėtų atsižvelgti į naują informaciją, gautą iš tarptautinių organizacijų ir standartus nustatančių subjektų, tokių kaip Finansinių veiksmų darbo grupė (FATF);
            
            
               (3)todėl, atsižvelgiant į aukštą tarptautinės finansų sistemos integracijos lygį, glaudų rinkos dalyvių ryšį, didelį skaičių tarpvalstybinių sandorių dėl pinigų pervedimo į Sąjungą ir iš jos, taip pat į rinkos atvėrimo laipsnį, manoma, kad bet kokia tarptautinei finansų sistemai kylanti grėsmė, susijusi su pinigų plovimu ir teroristų finansavimu, taip pat yra grėsmė Sąjungos finansų sistemai;
            
            
               (4)vadovaudamasi Direktyva (ES) 2015/849 nustatytais kriterijais, pagal Direktyvos (ES) 2015/849 9 straipsnio 4 dalį Komisija atsižvelgia į naujausią prieinamą informaciją, visų pirma į naujausius FATF viešus pareiškimus, FATF griežčiau stebimų jurisdikciją turinčių subjektų sąrašą ir FATF ataskaitas dėl Tarptautinio bendradarbiavimo priežiūros grupės, susijusias su atskirų trečiųjų valstybių keliama rizika; 
            
            
               (5)2021 m. vasario mėn. Burkina Fasas prisiėmė aukšto lygio politinį įsipareigojimą bendradarbiauti su FATF ir Kovos su pinigų plovimu Vakarų Afrikoje tarpvyriausybine veiksmų grupe (GIABA) siekdamas padidinti kovos su pinigų plovimu ir teroristų finansavimu režimo veiksmingumą. Nuo 2019 m., kai buvo baigta rengti Burkina Faso tarpusavio vertinimo ataskaita, šalis padarė pažangą įgyvendindama keletą tarpusavio vertinimo ataskaitoje rekomenduotų veiksmų techninei atitikčiai ir veiksmingumui didinti, be kita ko, 2020 m. gruodžio mėn. priėmė nacionalinę kovos su pinigų plovimu ir teroristų finansavimu strategiją. Burkina Fasas sieks įgyvendinti savo veiksmų planą, be kita ko: 1) patvirtindamas ir įgyvendindamas tolesnės veiklos, susijusios su nacionalinėje strategijoje numatytų veiksmų stebėsena, mechanizmus; 2) siekdamas savitarpio teisinės pagalbos ir kitų formų tarptautinio bendradarbiavimo pagal savo rizikos profilį; 3) stiprindamas visų kovos su pinigų plovimu ir teroristų finansavimu priežiūros institucijų išteklių pajėgumą ir įgyvendindamas rizika grindžiamą finansų įstaigų ir įpareigotųjų ne finansų įmonių ir tam tikrų profesijų atstovų priežiūrą; 4) užtikrindamas išsamią naujausią pagrindinę informaciją ir informaciją apie tikruosius savininkus ir stiprindamas sankcijų už skaidrumo įpareigojimų pažeidimus sistemą; 5) didindamas pranešimų apie įtartinus sandorius įvairovę; 6) stiprindamas finansinės žvalgybos padalinių (FŽP) žmogiškuosius išteklius: papildomai įdarbindamas darbuotojus, rengdamas jiems papildomų mokymų ir skirdamas papildomų lėšų; 7) rengdamas mokymus teisėsaugos institucijoms, prokurorams ir kitoms susijusioms institucijoms; 8) parodydamas, kad valdžios institucijos konfiskavimą laiko politikos tikslu; 9) stiprindamas teisėsaugos institucijų ir baudžiamojo persekiojimo institucijų, dalyvaujančių kovoje su teroristų finansavimu, gebėjimus ir didindamas joms teikiamą paramą, kaip numatyta nacionalinėje kovos su teroristų finansavimu strategijoje, ir 10) įgyvendindamas veiksmingą tikslinių finansinių sankcijų, taikomų už teroristų ir ginklų platinimo finansavimą, režimą, taip pat rizika grindžiamą ne pelno organizacijų stebėseną ir priežiūrą. Tuo remiantis Burkina Fasas turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (6)2021 m. vasario mėn. Kaimanų Salos prisiėmė aukšto lygio politinį įsipareigojimą bendradarbiauti su FATF ir Karibų regiono finansinių veiksmų darbo grupe (CFATF) siekdamos padidinti kovos su pinigų plovimu ir teroristų finansavimu režimo veiksmingumą. Kaimanų Salos turėtų toliau įgyvendinti savo veiksmų planą, kuriuo siekiama pašalinti strateginius trūkumus, be kita ko: 1) taikydamos tinkamas ir veiksmingas sankcijas tais atvejais, kai atitinkamos šalys (įskaitant juridinius asmenis) nepateikia reikalaujamos tikslios, pakankamai išsamios naujausios informacijos apie tikruosius savininkus, ir 2) parodydamos, kad jos vykdo baudžiamąjį persekiojimą už visų rūšių pinigų plovimą pagal jurisdikcijos rizikos profilį ir kad dėl tokio persekiojimo taikomos atgrasomos, veiksmingos ir proporcingos sankcijos. Tuo remiantis Kaimanų Salos turėtų būti laikomos šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (7)2021 m. birželio mėn. Haitis prisiėmė aukšto lygio politinį įsipareigojimą bendradarbiauti su FATF ir CFATF siekdamas padidinti kovos su pinigų plovimu ir teroristų finansavimu režimo veiksmingumą. Haitis sieks įgyvendinti savo veiksmų planą, be kita ko: 1) užtikrindamas nuoseklų pinigų plovimo ir teroristų finansavimo rizikos vertinimo procesą ir skleisdamas padarytas išvadas; 2) sudarydamas palankesnes sąlygas dalytis informacija su atitinkamomis užsienio sandorio šalimis; 3) šalindamas techninius savo teisinės ir reguliavimo sistemos trūkumus, trukdančius įgyvendinti kovos su pinigų plovimu ir teroristų finansavimu prevencines priemones, ir įgyvendindamas rizika grindžiamą kovos su pinigų plovimu ir teroristų finansavimu priežiūrą, taikomą visoms finansų įstaigoms ir įpareigotosioms ne finansų įmonėms ir tam tikrų profesijų atstovams, kurie laikomi keliančiais didesnę pinigų plovimo ir teroristų finansavimo riziką; 4) užtikrindamas, kad pagrindinė informacija ir informacija apie tikruosius savininkus būtų saugoma ir prieinama laiku; 5) užtikrindamas, kad kompetentingos institucijos geriau naudotų finansinės žvalgybos ir kitą susijusią informaciją kovodamos su pinigų plovimu ir teroristų finansavimu; 6) šalindamas techninius kovos su pinigų plovimo nusikalstama veika trūkumus ir parodydamas, kad institucijos nustato, tiria pinigų plovimo atvejus ir traukia baudžiamojon atsakomybėn susijusius asmenis tokiu būdu, kuris atitinka Haičio rizikos profilį; 7) parodydamas, kad nusikalstamu būdu įgytos pajamos nustatomos, atsekamos ir susigrąžinamos dažniau; 8) šalindamas teroristų finansavimo nusikalstamos veikos techninius ir tikslinių finansinių sankcijų režimo trūkumus; 9) vykdydamas tinkamą rizika grindžiamą ne pelno organizacijų, kuriomis galėtų būti piktnaudžiaujama siekiant finansuoti teroristus, stebėseną, nesutrikdydamas ir neatgrasydamas nuo teisėtos ne pelno organizacijų veiklos. Tuo remiantis Haitis turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (8)2021 m. spalio mėn. Jordanija prisiėmė aukšto lygio politinį įsipareigojimą bendradarbiauti su FATF ir Artimųjų Rytų ir Šiaurės Afrikos finansinių veiksmų darbo grupe (MENAFATF) siekdama padidinti kovos su pinigų plovimu ir teroristų finansavimu režimo veiksmingumą. Nuo 2019 m. lapkričio mėn., kai buvo baigta rengti Jordanijos tarpusavio vertinimo ataskaita, šalis padarė pažangą įgyvendindama keletą rekomenduotų sistemos gerinimo veiksmų, be kita ko, užbaigė nacionalinį rizikos vertinimą. Jordanija sieks įgyvendinti kartu su FATF parengtą veiksmų planą: 1) užbaigdama ir platindama ne pelno organizacijų, juridinių asmenų ir virtualiojo turto pinigų plovimo ir teroristų finansavimo rizikos vertinimus; 2) gerindama rizika grindžiamą priežiūrą ir taikydama veiksmingas, proporcingas ir atgrasomas sankcijas už reikalavimų nesilaikymą; 3) rengdama mokymus ir informuotumo didinimo programas įpareigotosioms ne finansų įmonėms ir tam tikrų profesijų atstovams apie jų kovos su pinigų plovimu ir teroristų finansavimu įsipareigojimus, visų pirma susijusius su pranešimų apie įtartinus sandorius registravimu ir teikimu; 4) užtikrindama išsamią naujausią pagrindinę informaciją ir informaciją apie tikruosius savininkus, susijusią su juridiniais asmenimis ir teisine tvarka; 5) vykdydama pinigų plovimo tyrimus ir baudžiamąjį persekiojimą, be kita ko, atliekant lygiagrečius finansinius tyrimus, dėl pirminių nusikaltimų, atsižvelgdama į nacionaliniame rizikos vertinime nustatytą riziką; 6) nustatydama teisinę prievolę konfiskuoti priemones, kurios buvo naudojamos arba kurias ketinama naudoti vykdant pinigų plovimo nusikaltimus; 7) rengdama ir įgyvendindama tikslinių finansinių sankcijų teisinę ir institucinę sistemą; ir 8) parengdama ir įgyvendindama rizika grindžiamą požiūrį į ne pelno organizacijų sektoriaus priežiūrą, kad būtų užkirstas kelias jomis piktnaudžiauti siekiant finansuoti teroristus. Tuo remiantis Jordanija turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (9)2021 m. spalio mėn. Malis prisiėmė aukšto lygio politinį įsipareigojimą bendradarbiauti su FATF ir GIABA siekdamas padidinti kovos su pinigų plovimu ir teroristų finansavimu režimo veiksmingumą. Nuo 2019 m. lapkričio mėn., kai buvo priimta Malio tarpusavio vertinimo ataskaita, šalis padarė pažangą įgyvendindama keletą rekomenduotų sistemos gerinimo veiksmų, be kita ko, patvirtino nacionalinį rizikos vertinimą. Malis sieks įgyvendinti kartu su FATF parengtą veiksmų planą: 1) pateikdamas nacionalinio rizikos vertinimo rezultatus visiems atitinkamiems suinteresuotiesiems subjektams, be kita ko, vykdydamas informuotumo didinimo veiklą didžiausios rizikos sektoriuose; 2) parengdamas ir pradėdamas taikyti rizika grindžiamą kovos su pinigų plovimu ir teroristų finansavimu priežiūrą, taikomą visoms finansų įstaigoms ir didesnę riziką keliančioms įpareigotosioms ne finansų įmonėms ir tam tikrų profesijų atstovams, ir parodydamas, kad taiko veiksmingas, proporcingas ir atgrasomas sankcijas už reikalavimų nesilaikymą; 3) atlikdamas išsamų pinigų plovimo ir teroristų finansavimo rizikos, susijusios su visų rūšių juridiniais asmenimis, vertinimą; 4) didindamas FŽP ir baudžiamojo persekiojimo institucijų pajėgumus ir stiprindamas jų bendradarbiavimą finansinės žvalgybos informacijos naudojimo srityje; 5) užtikrindamas, kad atitinkamos kompetentingos institucijos būtų įtrauktos į pinigų plovimo tyrimus ir baudžiamąjį persekiojimą; 6) stiprindamas atitinkamų institucijų, atsakingų už teroristų finansavimo bylų tyrimą ir baudžiamąjį persekiojimą, gebėjimus; 7) nustatydamas teisinę sistemą ir procedūras, skirtas tikslinėms finansinėms sankcijoms taikyti, ir 8) įgyvendindamas rizika grindžiamą požiūrį į ne pelno organizacijų sektoriaus priežiūrą, kad būtų užkirstas kelias jomis piktnaudžiauti siekiant finansuoti teroristus. Tuo remiantis Malis turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (10)2021 m. vasario mėn. Marokas prisiėmė aukšto lygio politinį įsipareigojimą bendradarbiauti su FATF ir MENAFATF siekdamas padidinti kovos su pinigų plovimu ir teroristų finansavimu režimo veiksmingumą. Marokas ėmėsi veiksmų, siekdamas pagerinti kovos su pinigų plovimu ir teroristų finansavimu režimą, be kita ko, suteikdamas FŽP pakankamai finansinių ir žmogiškųjų išteklių, kad būtų stiprinami jo analitiniai pajėgumai siekiant vykdyti pagrindinius operatyvinės ir strateginės analizės įgaliojimus. Marokas turėtų toliau įgyvendinti savo veiksmų planą, kuriuo siekiama pašalinti strateginius trūkumus, be kita ko: 1) gerindamas rizika grindžiamą priežiūrą ir imdamasis taisomųjų veiksmų ir taikydamas veiksmingas, proporcingas ir atgrasomas sankcijas už reikalavimų nesilaikymą; 2) užtikrindamas, kad informacija apie tikruosius savininkus, įskaitant informaciją apie juridinius asmenis ir užsienio juridines struktūras, būtų pakankamai išsami, tiksli ir patikrinta; 3) didindamas pranešimų apie įtartinus sandorius įvairovę; 4) teikdamas prioritetą visų rūšių pinigų plovimo atvejų nustatymui, tyrimui ir baudžiamajam persekiojimui už jį atsižvelgiant į šalies rizikos profilį ir 5) stebėdamas ir veiksmingai prižiūrėdamas, kaip finansų įstaigos ir įpareigotosios ne finansų įmonės ir tam tikrų profesijų atstovai laikosi tikslinių finansinių sankcijų įpareigojimų. Tuo remiantis Marokas turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (11)2021 m. birželio mėn. Filipinai prisiėmė aukšto lygio politinį įsipareigojimą bendradarbiauti su FATF ir Azijos ir Ramiojo vandenyno kovos su pinigų plovimu grupe (APG) siekdami padidinti kovos su pinigų plovimu ir teroristų finansavimu režimo veiksmingumą. Nuo tada Filipinai ėmėsi veiksmų, siekdami pagerinti kovos su pinigų plovimu ir teroristų finansavimu režimą, parengdami ir įgyvendindami gaires dėl išbraukimo iš sąrašo ir turto įšaldymo panaikinimą už tikslinių finansinių sankcijų, susijusių su ginklų platinimo finansavimu, taikymą. Filipinai turėtų įgyvendinti savo veiksmų planą, be kita ko: 1) parodydami, kad vykdoma veiksminga visų finansų įstaigų ir įpareigotųjų ne finansų įmonių ir tam tikrų profesijų atstovų priežiūra; 2) parodydami, kad priežiūros institucijos taiko kovos su pinigų plovimu ir teroristų finansavimu kontrolės priemones, kad sumažintų su lošimo namams dirbančiais tarpininkais susijusią riziką; 3) įgyvendindami naujus pinigų ar vertės perlaidų paslaugų registracijos reikalavimus ir taikydami sankcijas neregistruotiems ir neteisėtiems perlaidų veiklos vykdytojams; 4) gerindami ir racionalizuodami baudžiamojo persekiojimo institucijų prieigą prie informacijos apie tikruosius savininkus ir imtis veiksmų siekiant užtikrinti, kad informacija apie tikruosius savininkus būtų tiksli ir atnaujinta; 5) parodydami, kad vis dažniau naudojama finansinės žvalgybos informacija ir daugėja su rizika susijusių pinigų plovimo tyrimų ir baudžiamojo persekiojimo atvejų; 6) parodydami, kad daugėja teroristų finansavimo nustatymo, tyrimo ir su juo susijusių asmenų patraukimo baudžiamojon atsakomybėn atvejų; 7) parodydami, kad ne pelno organizacijų sektoriuje (įskaitant neregistruotas ne pelno organizacijas) imtasi tinkamų priemonių, nesutrikdant teisėtos ne pelno organizacijų veiklos, ir 8) didindami tikslinių finansinių sankcijų, taikomų tiek už teroristų finansavimą, tiek už ginklų platinimo finansavimą, sistemos veiksmingumą. Tuo remiantis Filipinai turėtų būti laikomi šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (12)2021 m. vasario mėn. Senegalas prisiėmė aukšto lygio politinį įsipareigojimą bendradarbiauti su FATF ir GIABA siekdamas padidinti kovos su pinigų plovimu ir teroristų finansavimu režimo veiksmingumą. Senegalas turėtų toliau įgyvendinti savo veiksmų planą, kuriuo siekiama pašalinti strateginius trūkumus, be kita ko: 1) užtikrindamas nuoseklų pinigų plovimo ir teroristų finansavimo rizikos (visų pirma susijusios su įpareigotųjų ne finansų įmonių ir tam tikrų profesijų atstovų sektoriumi) supratimą atitinkamose institucijose rengiant mokymus ir vykdant informavimo veiklą; 2) kreipdamasis dėl savitarpio teisinės pagalbos ir siedamas kitų formų tarptautinio bendradarbiavimo pagal jo rizikos profilį; 3) užtikrindamas, kad finansų įstaigos ir įpareigotosios ne finansų įmonės ir tam tikrų profesijų atstovai būtų tinkamai ir veiksmingai prižiūrimi; 4) atnaujindamas ir tvarkydamas išsamią naujausią informaciją apie tikruosius savininkus, susijusią su juridiniais asmenimis ir tvarka, ir stiprindamas sankcijų už skaidrumo įpareigojimų pažeidimus sistemą; 5) toliau didindamas FŽP žmogiškuosius išteklius siekiant užtikrinti, kad jis nuolat turėtų veiksmingų operatyvinės analizės pajėgumų; 6) parodydamas, kad nuosekliai dedamos pastangos stiprinti nustatymo mechanizmus ir gebėjimus vykdyti tyrimus ir baudžiamąjį persekiojimą už pinigų plovimo ir (arba) pirminius nusikaltimus, atsižvelgiant į Senegalo rizikos profilį; 7) parengdamas išsamią ir standartizuotą nusikalstamu būdu įgytų pajamų ir nusikaltimo priemonių nustatymo, paieškos, arešto ir konfiskavimo politiką ir procedūras, atsižvelgiant į savo rizikos profilį; 8) gerindamas valdžios institucijų supratimą apie teroristų finansavimo riziką ir stiprindamas teisėsaugos institucijų ir baudžiamojo persekiojimo institucijų, dalyvaujančių kovoje su teroristų finansavimu, gebėjimus ir paramą joms, atsižvelgiant į 2019 m. nacionalinę kovos su teroristų finansavimu strategiją, ir 9) įgyvendindamas veiksmingą tikslinių finansinių sankcijų už teroristų ir ginklų platinimo finansavimą režimą, taip pat rizika grindžiamą ne pelno organizacijų stebėseną ir priežiūrą. Tuo remiantis Senegalas turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų; 
            
            
               (13)2021 m. birželio mėn. Pietų Sudanas prisiėmė aukšto lygio politinį įsipareigojimą bendradarbiauti su FATF siekdamas padidinti kovos su pinigų plovimu ir teroristų finansavimu režimo veiksmingumą. Pietų Sudanas sieks įgyvendinti savo veiksmų planą, be kita ko: 1) pateikdamas prašymą Rytų ir Pietų Afrikos kovos su pinigų plovimu grupei (ESAAMLG) dėl narystės ir su ja bendradarbiaudamas bei įsipareigodamas dalyvauti tarpusavio vertinime, kurį atliktų ESAAMLG arba kita vertinimo įstaiga; 2) atlikdamas išsamią 2012 m. kovos su pinigų plovimu ir teroristų finansavimu įstatymo peržiūrą padedant tarptautiniams partneriams, įskaitant techninę pagalbą, kad būtų laikomasi FATF standartų; 3) paskirti instituciją (-as), atsakingą (-as) už nacionalinių pinigų plovimo ir teroristų finansavimo rizikos vertinimų koordinavimą; 4) prisijungdamas prie 1988 m. Vienos konvencijos, 2000 m. Palermo konvencijos ir 1999 m. konvencijos dėl kovos su teroristų finansavimu ir jas įgyvendindamas; 5) tinkamai struktūrizuodamas kompetentingas institucijas ir suteikdamas joms pajėgumų, kad jos galėtų įgyvendinti rizika grindžiamą požiūrį į finansų įstaigų kovos su pinigų plovimu ir teroristų finansavimu priežiūrą; 6) sukurdamas išsamią teisinę sistemą, skirtą informacijai apie juridinių asmenų tikruosius savininkus rinkti ir tikrinti; 7) užtikrindamas visapusišką FŽP veikimą ir jo nepriklausomumą; 8) sukurdamas ir įgyvendindamas teisinę ir institucinę sistemą tikslinėms finansinėms sankcijoms įgyvendinti pagal Jungtinių Tautų Saugumo Tarybos rezoliucijas dėl kovos su terorizmo ir ginklų platinimo finansavimu, ir 9) pradėdamas įgyvendinti tikslinę rizika grindžiamą ne pelno organizacijų, kuriomis gali būti piktnaudžiaujama siekiant finansuoti teroristus, priežiūrą ir stebėseną. Tuo remiantis Pietų Sudanas turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
            
            
               (14)remiantis naujausia aktualia informacija, Komisijos atlikto vertinimo išvada yra ta, kad vadovaujantis Direktyvos (ES) 2015/849 9 straipsnyje nurodytais kriterijais Burkina Fasas, Filipinai, Haitis, Jordanija, Kaimanų Salos, Malis, Marokas, Pietų Sudanas ir Senegalas turėtų būti laikomos trečiosiomis valstybėmis, kurių kovos su pinigų plovimu ir teroristų finansavimu režimai turi strateginių trūkumų, keliančių grėsmę Sąjungos finansų sistemai. Pažymėta, kad šios šalys pateikė rašytinius aukšto lygio politinius įsipareigojimus pašalinti nustatytus trūkumus ir kartu su FATF parengė veiksmų planus;
            
            
               (15)itin svarbu, kad Komisija nuolat stebėtų trečiąsias valstybes ir įvertintų jų teisinių institucinių sistemų, kompetentingų institucijų įgaliojimų bei procedūrų ir jų kovos su pinigų plovimu ir teroristų finansavimu režimų veiksmingumo vertinimo pokyčius, siekiant atnaujinti Deleguotojo reglamento (ES) 2016/1675 priedą;
            
            
               (16)Komisija yra įsipareigojusi prireikus teikti techninę pagalbą į Deleguotojo reglamento (ES) 2016/1675 priedą įtrauktoms trečiosioms valstybėms, kad padėtų joms pašalinti nustatytus strateginius trūkumus;
            
            
               (17)Komisija peržiūrėjo pažangą, padarytą šalinant strateginius trūkumus, susijusius su Reglamente (ES) 2016/1675 išvardytomis šalimis, kurias FATF išbraukė iš sąrašo 2021 m. birželio arba spalio mėn. arba kurias peržiūrėjo Komisija pagal savo peržiūrėtą didelės rizikos trečiųjų valstybių nustatymo metodiką, grindžiamą naujais Direktyvos (ES) 2015/849 su pakeitimais, padarytais Direktyva (ES) 2018/843, reikalavimais. Komisija užbaigė Bahamų, Botsvanos, Ganos, Irako ir Mauricijaus padarytos pažangos peržiūrą;
            
            
               (18)Komisijos vertinime padaryta išvada, kad Bahamos pašalino strateginius savo kovos su pinigų plovimu ir teroristų finansavimu režimo trūkumus, kuriuos nustatė Komisija pagal didelės rizikos trečiųjų valstybių nustatymo metodiką. Bahamos neseniai ėmėsi įvairių priemonių, kad sustiprintų kovos su pinigų plovimu ir teroristų finansavimu sistemą, visų pirma tikrosios nuosavybės tvarkos skaidrumo aspektus. Šiomis priemonėmis atsižvelgiama į papildomus Komisijos nustatytus lyginamuosius standartus. siekdama stebėti Bahamų kovos su pinigų plovimu ir teroristų finansavimu režimo raidą, Komisija toliau bendradarbiaus su FATF ir CFATF;
            
         
         
            
               (19)Komisijos vertinime padaryta išvada, kad Irakas padarė didelę pažangą šalindamas strateginius savo kovos su pinigų plovimu ir teroristų finansavimu režimo trūkumus, kuriuos Komisija nustatė pagal didelės rizikos trečiųjų valstybių nustatymo metodiką. Irakas neseniai ėmėsi įvairių priemonių, kad sustiprintų kovos su pinigų plovimu ir teroristų finansavimu sistemą. Šiomis priemonėmis šalinamos Komisijos preliminariame vertinime nustatytos problemos. Siekdama stebėti Irako kovos su pinigų plovimu ir teroristų finansavimu režimo raidą, Komisija toliau bendradarbiaus su FATF ir CFATF;
            
            
               (20)FATF palankiai įvertino Botsvanos, Ganos ir Mauricijaus padarytą didelę pažangą tobulinant savo kovos su pinigų plovimu ir teroristų finansavimu režimą ir pažymėjo, kad Botsvana, Gana ir Mauricijus nustatė teisinę ir reguliavimo sistemą, kad įvykdytų savo veiksmų planuose nustatytus įsipareigojimus, susijusius su FATF nustatytais strateginiais trūkumais. Todėl Botsvanai, Ganai ir Mauricijui nebetaikoma FATF stebėsena pagal vykdomą pasaulinį kovos su pinigų plovimu ir teroristų finansavimu reikalavimų laikymosi procesą. Botsvana, Gana ir Mauricijus toliau bendradarbiaus su FATF pobūdžio regioninėmis organizacijomis, kad toliau tobulintų savo kovos su pinigų plovimu ir teroristų finansavimu režimus;
            
            
               (21)Komisijos analizėje padaryta išvada, kad, atsižvelgiant į turimą informaciją, Bahamų, Botsvanos, Ganos, Irako ir Mauricijaus kovos su pinigų plovimu ir teroristų finansavimu režimuose nebėra strateginių trūkumų. Bahamos, Botsvana, Gana, Irakas ir Mauricijus padidino savo kovos su pinigų plovimu ir teroristų finansavimu režimo veiksmingumą ir pašalino susijusius techninius trūkumus, kad įvykdytų savo veiksmų planuose nustatytus įsipareigojimus, susijusius su FATF nustatytais strateginiais trūkumais ir Komisijos nustatytais papildomais lyginamaisiais standartais;
            
            
               (22)todėl Deleguotasis reglamentas (ES) 2016/1675 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotojo reglamento (ES) 2016/1675 priede I punkto „Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“ lentelė papildoma šiomis eilutėmis:
            
            
                     
                        Burkina Fasas
                     
                  
               
                     
                        ·Filipinai
                     
                  
               
                     
                        Haitis
                     
                  
               
                     
                        Jordanija
                     
                  
               
                     
                        Kaimanų Salos
                     
                  
               
                     
                        Malis
                     
                  
               
                     
                        ·Marokas
                     
                  
               
                     
                        ·Pietų Sudanas
                     
                  
               
                     
                        ·Senegalas
                     
                  
               
               2 straipsnis
            
            
               Deleguotojo reglamento (ES) 2016/1675 priede I punkto „Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“ lentelėje išbraukiamos šios eilutės:
            
            
                     
                        Bahamos
                     
                  
               
                     
                        Botsvana
                     
                  
               
                     
                        Gana
                     
                  
               
                     
                        Irakas
                     
                  
               
                     
                        Mauricijus
                     
                  
               
               3 straipsnis
            
            
               Deleguotojo reglamento (ES) 2016/1675 priede I punkto „Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“ lentelė pakeičiama taip:
            
            
                     
                        Nr.
                     
                  
                  
                     
                        Didelės rizikos trečioji valstybė
                     
                  
               
                     
                        1
                     
                  
                  
                     
                        Afganistanas
                     
                  
               
                     
                        2
                     
                  
                  
                     
                        Barbadosas
                     
                  
               
                     
                        3
                     
                  
                  
                     
                        Burkina Fasas
                     
                  
               
                     
                        4
                     
                  
                  
                     
                        Kambodža
                     
                  
               
                     
                        5
                     
                  
                  
                     
                        Kaimanų Salos
                     
                  
               
                     
                        6
                     
                  
                  
                     
                        Haitis
                     
                  
               
                     
                        7
                     
                  
                  
                     
                        Jamaika
                     
                  
               
                     
                        8
                     
                  
                  
                     
                        Jordanija
                     
                  
               
                     
                        9
                     
                  
                  
                     
                        Malis
                     
                  
               
                     
                        10
                     
                  
                  
                     
                        Marokas
                     
                  
               
                     
                        11
                     
                  
                  
                     
                        Mianmaras
                     
                  
               
                     
                        12
                     
                  
                  
                     
                        Nikaragva
                     
                  
               
                     
                        13
                     
                  
                  
                     
                        Pakistanas
                     
                  
               
                     
                        14
                     
                  
                  
                     
                        Panama
                     
                  
               
                     
                        15
                     
                  
                  
                     
                        Filipinai
                     
                  
               
                     
                        16
                     
                  
                  
                     
                        Senegalas
                     
                  
               
                     
                        17
                     
                  
                  
                     
                        Pietų Sudanas
                     
                  
               
                     
                        18
                     
                  
                  
                     
                        Sirija
                     
                  
               
                     
                        19
                     
                  
                  
                     
                        Trinidadas ir Tobagas
                     
                  
               
                     
                        20
                     
                  
                  
                     
                        Uganda
                     
                  
               
                     
                        21
                     
                  
                  
                     
                        Vanuatu
                     
                  
               
                     
                        22
                     
                  
                  
                     
                        Jemenas
                     
                  
               
                     
                        23
                     
                  
                  
                     
                        Zimbabvė
                     
                  
               
               4 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2022 01 07
            
            
               
                     Komisijos vardu
               
               
                     Mairead McGUINNESS
                     Komisijos narė
               
            
         
         
            
                  
                     (1)
                  
                        Komisijos tarnybų darbinis dokumentas „Didelės rizikos trečiųjų šalių nustatymo metodika pagal Direktyvą (ES) 2015/849“, SWD(2020) 99. 
               
               
                  
                     (2)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES bei panaikinamas Reglamentas (ES, Euratomas) Nr. 966/2012, OL L 193, 2018 7 30. 
               
               
                  
                     (3)
                  
                        OL L 141, 2015 6 5, p. 73.
               
               
                  
                     (4)
                  
                        2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).